Ambrosia
Ambrosia (Graece ἀμβροσία) in mythologia Graeca fuit cibus (vel secundum nonnullos potus) deorum immortalium. Nectar in eadem mythologia fuit potio divina (sed apud alios cibus). Ambrosia caelestibus erat causa et pignus immortalitatis. Quam rem et in Apulei Metamorphoseon libris reperimus, cum Iuppiter Psychi poculum ambrosiae porrigit hisce verbis: Sume, Psyche, et immortalis esto.